
LAQUETTE

Når kameraene skrus av

Denne oversettelsen er redigert av: Mone Kelly

 

MINISERIE:

Devereaux Inc.




Devereaux Inc.

De er suksessfulle, vakre og dyktige. De vet hva de vil ha og de vet hvordan de skal oppnå det. I den nye miniserien Devereaux Inc. møter du sterke kvinner som har jobbet hardt for å realisere drømmene sine, men er suksess i arbeidslivet alt de drømmer om? Når kameraene skrus av er andre bok i miniserien.

 

 




Kjære leser,

Deveraux Inc. er tilbake igjen med enda en brennende het historie om forretninger, makt og lidenskap fra Brooklyn, New York.

I Når kameraene skrus av, lærer enke Lyric Deveraux-Smith endelig hvordan hun skal være sin egen kvinne. Hennes avdøde ektemann behandlet henne som en prinsesse. Han ga henne alt, inkludert elfenbenstårnet som holdt henne isolert fra resten av verden. Nå, med sin nyvunnede frihet, er det første hun har tenkt å gjøre å få kontroll over livet sitt ved å dele merkevaren og stilen sin med folket. Det siste hun tenker på er en romantisk affære med en TV-produsent.

Josiah Manning, produsent, er en av kandidatene for presidentstillingen hos et anerkjent TV-nettverk. Jobben er praktisk talt hans, og alt han trenger er et nytt, populært talkshow og en programleder som kan fengsle et publikum. Lyric Deveraux-Smith er den han trenger. Problemet er bare at han også vil ha henne. Og uansett hvor hardt han prøver, virker det umulig å holde forholdet platonisk. Josiah nekter å torpedere sin sjanse til å endelig få alt han ønsker seg. Dessverre er han på dypt vann før han skjønner at det å ha alt er meningsløst uten den sexy kvinnen kroppen hans lengter etter, ved sin side.

Hold det sexy!

LaQuette




Til min mor,

Pearl, for den velsignede gaven som er hennes fabelaktighet.

Til Rochelle Alers, Sandra Kitt, Brenda Jackson

og den avdøde Francis Ray, for å være de første som

lærte meg at svart kjærlighet også betyr noe i romantikk.

Gode Gud.

Ordene runget i hodet på Josiah Manning. Han hadde kommet hit spesielt for hennes skyld, og selv om han visste hvordan hun så ut fra bilder han hadde funnet på nettet, var han sørgelig uforberedt på hvordan skjønnheten hennes slo ham nesten i svime.

Lyric Devereaux-Smith, skjønnhets- og moteinfluencer, var uten tvil den mest forlokkende kvinnen i rommet. Menneskehavet delte seg og stirret på henne da hun gikk mot baren der Josiah sto for øyeblikket. Ingen i dette rommet var tydeligvis immune mot henne.

Han lukket øynene, forsøkte å bryte fortryllelsen og gjenvinne kontrollen. Selv om Lyric var nydelig, var han ikke her for å kikke på henne. Han trengte henne.

Hun var nøkkelen til å oppfylle alle hans yrkesdrømmer. Hun visste det ikke ennå, men sammen skulle de to ta over fjernsynet på dagtid og gi ham den snart ledige tittelen som administrerende direktør for Public Broadcasting Network, bedre kjent som PBN.

Etter år med tilbakeslag og sabotasje hadde han endelig bygget opp produksjonsselskapet sitt, Kings Creative, til å bli et kraftsenter på dagtid på TV. Seertallene, kombinert med åtte nominasjoner til Daytime Emmy Award, gjorde ham til en perfekt kandidat til PBN-jobben. Det eneste PBN-styret ba om, var at han skulle komme opp med et fantastisk program på dagtid på ukedagene, og så var jobben hans. Null stress, ikke sant?

For Josiah, som var en av de få svarte TV-sjefene bak kulissene, var det en selvfølge å skape fremragende arbeid. Derfor jobbet han utrettelig for å sørge for at konseptet, rollebesetningen og den generelle produksjonen av hvert prosjekt var så bra at nettverksstudioene ikke kunne si nei.

Hans drivkraft, talent og utrettelige arbeidsmoral hadde gjort at det endelige målet var innen rekkevidde. Alt som gjensto for at han skulle få jobben, var et siste morgenshow. Og for det han hadde i tankene, ville Lyric Devereaux være den perfekte programlederen.

«Hvis du fortsetter å stirre på kusinen min på den måten, er jeg nødt til å banke deg.»

Josiah smilte og lyttet til den velkjente stemmen. Han slapp imidlertid ikke Lyric av syne før hun stoppet opp og gikk mot ham mens hun snakket med noen i folkemengden.

Han snudde seg rundt og hilste på sin gamle venn, Jeremiah Benton, med et fast håndtrykk og en ryggklappende klem. «Kom igjen, J.» Smilet hans ble bredere av ekte glede over å være i vennens nærvær igjen. «Vi har vært venner lenge. Du kan kanskje heller introdusere meg for Lyric?»

Jeremiah trakk seg tilbake og ba bartenderen om en drink. «Jeg sa jo nettopp at hun er familie. Jeg kobler henne ikke sammen med en av dere smålige Hollywood-typer.»

Josiah trakk på skuldrene og innrømmet at det lå mye sannhet i Jeremiahs perspektiv. Underholdningsbransjen var beryktet for at folk med makt var rovdyr.

«Jeg skjønner, men hva om min interesse for henne er profesjonell og ikke kjødelig?»

Han kunne se på Jeremiahs hevede øyebryn at han ikke trodde på det som kom ut av munnen på Josiah. Han holdt hendene i været for å late som om han overga seg og humret lett. «Jeg mener det. Jeg skal lage et nytt talkshow om mote, skjønnhet og trender.»

Jeremiah tok imot drinken sin fra bartenderen og ga Josiah oppmerksomheten sin igjen etter den første slurken.

«Jeg har lett overalt etter en stjerne, og jeg tror Lyric er den rette.»

«Du mener alvor?» Jeremiah gjorde blikket smalt mens han observerte Josiah.

«Ja.» Han nikket entusiastisk. «Jeg synes virkelig hun har stjernekvalitet. Jeg håpet jeg kunne få audiens hos henne i kveld. Tror du at du kan hjelpe?»

Jeremiah tok en lang slurk av drinken sin før han satte det tomme glasset fra seg på bardisken. «Jeg skal introdusere dere, men resten er opp til dere.»

«Takk.» Han ville ta Jeremiah i hånden, men vennen holdt opp en finger.

«Ikke takk meg ennå. Lyric har vært gjennom mye. Hun mistet mannen sin for to år siden, og hun har nettopp kommet ut av skallet sitt. Hun er kanskje ikke klar for noe av det du foreslår. Alt jeg ber om, er at hvis hun ikke er villig, så trekker du deg.»

Han skulle til å snakke da Jeremiah holdt opp fingeren igjen. «Jeg mener det, Josiah. Jeg vet hvor sta du kan være når du vil ha noe. Men Lyric tåler ikke et slikt press. Selv om jeg vet at dette er noe du er begeistret for, hvis hun ikke føler for det, så gi slipp på det.»

«J, jeg skal ikke plage henne. Men alt jeg kan love, er at jeg skal jobbe for å overbevise henne uten å gå over streken. Er det tilstrekkelig?»

Jeremiah betraktet Josiah et langt øyeblikk før han tok imot den utstrakte hånden hans og nikket. «Greit nok.»

Jeremiah vinket i noen sekunder før han fanget Lyrics dypbrune blikk og vinket henne til dem. «Håper du har salgstalen din klar.»

Josiah humret selvsikkert. «Jeg kunne gjort dette i søvne.»

*

«Du er Jordan, ikke sant?» Lyric strålte. «Det er så hyggelig å endelig møte deg.» Jordan Dylan Devereaux III. Navnet hennes var en stor munnfull, og tilstedeværelsen hennes var like mektig. «Jeg heter Lyric. Min avdøde mann, Randall, var din fars tremenning.»

«Vær så snill, kall meg Trey», svarte den mørkhudede, kurvede skjønnheten. «Ellers er det for mange Jordan Dylan Devereaux i denne familien til at jeg klarer å holde orden på alle.»

Det lyse smilet hennes lettet på ethvert ubehag dette første møtet kunne ha hatt. Trey og faren hennes hadde lenge vært fremmedgjorte for resten av familien, og hennes tilstedeværelse her på Legacy Ball kunne ha vært ubehagelig for dem alle.

«Går det bra med deg? Du er sikkert vant til slike fester, siden faren din, Deuce, er sjef for DD Enterprises. Men det må føles rart at folk glor på deg.» Det hadde det gjort for Lyric da hun først ble Randalls brud. Devereaux-klanen var så stor at hun følte seg oppslukt som en liten bit blant alle de mektige menneskene i denne familien. Det hadde tatt henne nesten et tiår å finne sin egen plass og begynne å finne ut hva det å være en Devereaux betydde for henne.

«Det har vært en reise, det er helt sikkert. Men stort sett har alle jeg har møtt vært varme og imøtekommende.»

Lyric smilte. «Det betyr at du ikke har møtt min tidligere svigermor Martha, da. Jeg kan ikke tenke meg at hun er glad for at du er her.»

Trey løftet et perfekt hvelvet øyebryn. «Jeremiah har advart meg om henne også. Da får jeg vel gjøre klar rustningen min.»

Lyric lo. Devereaux-kampen var sterk i denne saken; Martha burde kanskje tenke seg om en ekstra gang før hun gikk løs på Trey.

«Med den innstillingen kommer du til å passe fint inn i denne familien. Jeg er glad for at du har funnet veien hjem, Trey.»

«Takk.» Kameratskapet ble brutt da Ace vinket i deres retning og trakk Treys oppmerksomhet bort. «Bestefaren min tilkaller meg. Unnskyld meg.»

Lyric nikket elegant og trakk seg tilbake, slik at Trey kunne gå. Hun lot blikket skanne rommet og så Jeremiah vinke på henne.

Men det var det nydelige eksemplaret av en mann som sto ved siden av ham, som fanget oppmerksomheten.

Med smokingen som hang perfekt på hans markante former, var han selve bildet på maskulin skjønnhet som fikk henne til å tenke på ting ingen enke med respekt for seg selv ville tillate seg å tenke på.

Den tiden i livet ditt er over, Lyric.

Hun ristet på hodet da hun sluttet seg til mennene, og forsøkte å holde oppmerksomheten på den trygge og velkjente Jeremiah i stedet.

«Hei, J.»

«Hei, Lyric.» Han bøyde seg ned og ga henne et kjapt kyss på kinnet før han snudde seg mot den fremmede som sto ved siden av ham.

«Lyric, dette er min venn Josiah Manning. Josiah, dette er Lyric Devereaux-Smith. Hun er familiekjendisen vår.»

Hun kikket på Jeremiah før hun rakte ut hånden til Josiah.

«Hyggelig å treffe deg, Lyric.» Stemmen hans var krydret og fyldig, og fylte henne med dekadent varme.

«Hyggelig å treffe deg også.»

Jeremiah kremtet og kastet henne et vitende blikk over drinken han strategisk hadde plassert foran munnen.

«Jeg har nettopp møtt Trey. Hvordan tar hun alt dette? Det kan ikke være lett for henne å forholde seg til alt dette.»

Jeremiah trakk på skuldrene. «Hun takler det som en Devereaux, går rett inn i ilden uten å nøle. Men jeg må faktisk se til henne nå. Josiah …» han pekte mot vennen sin – « … kan ikke du holde Lyric med selskap en stund? Jeg vet i det minste at jeg kan stole på deg i nærheten av henne. Ikke sant?»

«Absolutt.» Josiah tok aldri blikket fra Lyric mens han svarte. Noe mektig og intenst lyste opp i øynene hans, og Lyric var usikker på om han var en potensiell beskytter eller et rovdyr. Men uansett holdt det skarpe blikket hans føttene hennes plantet i bakken og blikket hennes låst i hans.

Jeremiah ga henne enda et kjapt kyss på kinnet, noe som brøt Josiahs fortryllelse og ga henne en sjanse til å samle tankene.

«Er han alltid så overbeskyttende?» spurte Josiah da han og Lyric var alene.

Lyric kastet et kort blikk på Jeremiahs tilbaketrekkende skikkelse og smilte. «Jeremiah og jeg kom til Devereaux-familien samtidig. Jeg var en tjue år gammel brud til Aces nevø, Randall, og han var Aces seksten år gamle myndling. Vi ble på en måte knyttet sammen som utstøtte, og hjalp hverandre med å finne vår plass i familien. Siden Randall gikk bort for to år siden, har han holdt øye med meg. Jeg vet alltid at han er der hvis jeg trenger ham.»

Medfølelsen mildnet Josiahs meislede ansiktstrekk da han lente seg mot baren og rykket nærmere henne. «Jeg kondolerer. Jeg kan ikke forestille meg at det var lett å oppleve det tapet.»

Det var to år siden Randall hadde forlatt denne verden, og dette var første gang hun hadde hørt noen si det uten å få lyst til å smuldre opp i en haug med småbiter på gulvet.

«Takk», svarte hun mens hun senket blikket og trengte et øyeblikk til å ta seg sammen. «Det var det ikke. Men med familie som Jeremiah i nærheten, slapp jeg å kjempe mot det verste på egen hånd. Nå har jeg det mye bedre, og jeg gjør mitt beste for å omfavne alt livet har å by på.»

«Det er morsomt at du sier det», svarte han. «Jeg er faktisk her for å komme med et slags tilbud til deg selv.»

Hun løftet på pannen og tok et skritt tilbake for å få litt nødvendig avstand mellom dem. Hun var ganske sikker på at Jeremiah aldri ville forlate henne i nærvær av en sleip dust med dårlige sjekkereplikker. Men i tilfelle hun trengte en utvei, skapte hun litt rom for seg selv.

Han humret og løftet hendene i været. «Jeg lover at det ikke er et slikt forslag. Dette er bare forretninger.»

«Jeg er ikke helt sikker på hva det betyr.»

Han nikket. «Jeg er Josiah Manning, eier og utøvende produsent i Kings Creative Production Company. Jeg produserer TV-programmer på dagtid som ofte tar en mer moderne og afrosentrisk retning når det gjelder historiefortelling og rollebesetning.»

Hun trengte et øyeblikk til å fordøye det han hadde sagt.

«Det du driver med … det høres spennende ut. Men jeg skjønner ikke hva det har med meg å gjøre.»

Han lente seg mot baren, og hun hadde vanskelig for å la være å se ned på det selvsikre smilet som bredte seg over de kyssbare leppene.

«Jeg har et knallsterkt programtilbud for høstsesongen på PBN. Jeg trenger bare en kraftpakke for å ta opp kampen mot The View på ABC. Ms. Devereaux-Smith, du er stjernen jeg vil ha til akkurat denne rollen.»

«Det kan du ikke mene. Dette må være den mest forseggjorte sjekkereplikken jeg noensinne har hørt.»

Smilet forsvant fra ansiktet hans.

«Jeg spøker aldri om jobben, Lyric.» Stemmen hans strømmet over henne som en medisinsk eliksir og lindret for lengst glemte smerter. «Du er en fantastisk influencer. Alt du legger ut, går viralt. Hvis vi tok innholdet ditt og brukte det som grunnlag for et talkshow om skjønnhet, mote og livsstil på dagtid, ville vi hatt en klar hit.»

Munterheten forsvant da hun lyttet til forslaget hans. «Du mener det, ikke sant?»

«Selvsagt gjør jeg det.»

«Men hva får deg til å tro at min suksess som influencer nødvendigvis betyr at noen vil bry seg om hva jeg har å si på TV?

«Du forteller folk at den de er eller den de ønsker å være, er mer enn godt nok. Du oppmuntrer dem til å sette sine egne standarder. I en verden og en bransje som forteller folk at de må se ut, leve og elske på en bestemt måte, sier du til dem: ʻDrit i det. Gjør det selv.’ Og tro det eller ei, men det er flere mennesker i verden enn du tror som trenger et slikt budskap. Vi kan skape noe som forandrer livet, Lyric. Alt jeg trenger, er at du blir verten min. Hva sier du til det?»

Hun sto målløs med åpen munn og blunkende øyne, sjokkert over alle ordene som hadde falt ut av munnen på denne mannen. Det han tilbød henne, var en utrolig mulighet, og den ville sannsynligvis sende karrieren hennes inn i en ny stratosfære. Hvordan i all verden kunne hun takke nei til det?

«Nei», svarte hun. «Jeg sier nei.»

Josiah smilte til tross for seg selv. Det var det siste han burde gjøre. Hun hadde stoppet ham med ett ord. Men mens smilet trakk i munnvikene, var det eneste han kunne tenke: «Utfordring akseptert.»

«Ikke at jeg ikke respekterer din rett til å si nei», begynte han. «Men kan du fortelle meg hvorfor? Det er sjelden jeg må vri om armen på noen når jeg tilbyr dem å være med på TV.»

Spissen av den perfekt rosa tungen hennes gled over de rubinrøde leppene, og Josiah tenkte for første gang at det kanskje ville være klokt om de ikke jobbet sammen. Han hadde ikke sex med kollegaer, ikke siden Bianca hadde vist ham hvilken kolossal tabbe det var. Men slik Lyrics kurver og hennes selvstendighet virket på ham, kunne han ikke være sikker på at han ville klare å holde fingrene fra den guddommelige pakken hun presenterte.

«Jeg har brukt mange år på å gjøre det andre har fortalt meg. Å skape innhold for plattformene mine betyr at jeg jobber i henhold til min egen timeplan, og jeg bestemmer selv hva jeg skal produsere. Hvis jeg jobbet med et TV-program, ville jeg miste den friheten. Kanskje blir jeg aldri kjendis, men jeg får i det minste kontrollere hva jeg legger ut i verden. Og det er ærlig talt noe jeg ikke er villig til å ofre for Hollywood.»

Han banket fingeren lett mot bardisken mens han festet blikket på henne. «Jeg skal ikke komme med masse pisspreik om hvor glamorøst det kommer til å bli å jobbe med et TV-program.» Han kunne se at valget om å begynne med sannheten var riktig. Skuldrene hennes slappet av, og hun lente seg litt innover mens han snakket.

Ok, hun er hekta på sannheten. Hold det gående.

«Det kommer til å bli slitsomt, og du kommer sannsynligvis til å forbanne meg for alt jeg forventer at du skal gjøre. Men det du har å tilby verden, det budskapet du har, må nå ut til alle målgrupper. Hvis du samarbeider med meg, skal jeg sørge for at det når så langt ut i verden som du kan forestille deg.»

Hun sto stille et øyeblikk. Han antok at hun prøvde å finne ut om hun skulle stole på ham eller ikke. Han kunne se kampen som foregikk i det dypbrune blikket hennes, og han håpet inderlig at hun var i ferd med å komme over på hans side.

«Jeg er smigret. Men svaret mitt forblir det samme. Jeg kan ikke ta imot tilbudet ditt.» Hun virket trøtt, eller snarere sliten, og plutselig ble han akutt oppmerksom på ubehaget hennes.

Han strakte ut hånden mot henne og la den på overarmen hennes. Han mente det som en gest av trøst og omsorg. Men varmen som strømmet fra huden hennes til hans, satte kroppen hans på en annen slags alarmberedskap, en som ikke hadde noe med forretninger å gjøre, men alt å gjøre med å skrelle av henne antrekket slik at han kunne oppdage hvordan den glatte, brune huden hennes føltes uten så mye som et luftlag over seg.

Han trakk hånden bort. «Unnskyld, jeg mente ikke å gå for langt.»

Hun rynket pannen.

«Du gikk ikke over streken. Det har vært en veldig lang dag, og hvis ikke onkel Ace hadde beordret hele familien til å komme i kveld, hadde jeg nok blitt hjemme.»

Josiah lot det sultne blikket gli nedover kroppen hennes, før han førte det opp igjen for å møte hennes.

«Så la meg kjøre deg hjem.»

Det søte smilet da hun senket blikket og rødmet igjen, rev ned alle forsvarsverkene hans. Som produsent var han omgitt av vakre kvinner hele tiden. Men ingen av dem avvæpnet ham på samme måte som Lyric.

«Er ’kjøre meg hjem’ et tilbud om transport eller en eufemisme for å ligge med meg?»

Han tenkte ikke med hodet for øyeblikket, så han sa bare: «Hva du enn vil at det skal være.»

Han stålsatte seg for å få det slaget han visste han fortjente. Men det kom aldri. I stedet trådte hun nærmere ham og fylte sansene hans med den lette duften av sitrusfrukter og kokosnøtt som hun bar.

«Kjør meg hjem, så skal jeg bruke reisen til å bestemme meg.»

Det var som pokker.

*

Lyric så gatelysene passere forbi i en tåke mens de kjørte. Snart ville de være fremme ved bestemmelsesstedet hennes. Hun ventet på panikken hun antok at enker følte når de vurderte å ta seg en elsker etter at ektefellen var død. Men den kom aldri. Dette var en vilt fremmed, en mann hun bare hadde møtt gjennom en kort introduksjon fra et familiemedlem hun stolte på. Var det derfor hun følte seg så komfortabel med Josiah? Var det bare fordi Jeremiah virket sikker på ham, at hun også var villig til å ta en sjanse med ham?

Snart parkerte han foran det nyinnkjøpte huset hennes. Hun hadde desperat trengt en ny start etter Randalls bortgang, og dette hjemmet, gammelt som det var, var akkurat det som skulle til for å gi henne den selvfølelsen hun ikke hadde hatt under ekteskapet.

«Du vet at jeg ikke har andre forventninger enn å få deg trygt hjem, ikke sant?»

Ryggraden hennes rettet seg opp da hun vred seg i setet for å få et bedre blikk på ham. Hun hevet det perfekt hvelvede øyebrynet og stirret inn i det uleselige ansiktet hans. «Så du vil ikke bli med inn?»

Han ristet på hodet. «Å nei, ikke ta feil, jeg vil absolutt følge deg ovenpå og ta meg god tid til å nyte hver centimeter av den nydelige kroppen din …»

Hun fikk pusten i halsen mens hun ventet på at han skulle fullføre uttalelsen sin.

«Men jeg har jo sagt at jeg ikke ligger med kvinner jeg må jobbe med. Til tross for min tiltrekning til deg, vil jeg likevel veldig gjerne jobbe med deg i denne serien.»

Uansett hva hun hadde forventet at han skulle si, hadde det i hvert fall ikke vært det.

«Selv om jeg er smigret, er jeg egentlig ikke interessert. For noen er det kanskje en drøm å komme på TV.» Hun vendte hendene med håndflaten opp før hun lot dem falle ned i fanget igjen. «Det eneste jeg vil, er å jobbe med innholdet mitt på min egen måte og lansere kosmetikklinjen min. De to tingene kommer til å holde meg veldig opptatt i overskuelig fremtid. Så hvis det eneste som står i veien for at du følger meg inn, er frykten for at vi skal jobbe sammen senere, kan du like gjerne bli med inn.»

Han humret svakt, og øynene smalnet sammen til spalter mens det brede smilet bredte seg over det kjekke ansiktet hans.

«Hvis du er sikker på at det ikke er noe jeg kan gjøre for å overbevise deg om å jobbe med meg, er det vel ikke noe problem. Så lenge vi begge er på samme side.»

Han senket blikket en anelse, før han førte det tilbake til ansiktet hennes. Øynene hans var fortsatt like sexy og forlokkende som før, men det lå en varsomhet i dem som hun ikke hadde vært vitne til i løpet av den korte tiden de hadde vært sammen. «Jeg er ikke ute etter et forhold akkurat nå. Jeg går ikke ut fra at du er det heller, men jeg vil bare gjøre det klart at hvis vi gjør dette, kommer det ikke til å gå lenger enn til i kveld.»

Lettelsen bredte seg over henne, og hun satte seg til rette i det myke skinnet på setet. «Vi forstår hverandre utmerket, Josiah.»

Hun hadde knapt rukket å sette punktum i den setningen før han presset leppene sine mot hennes.

Den lette berøringen av leppene hans sendte elektriske støt gjennom henne. Han trakk seg bort fra henne, tok med seg sin fantastiske varme og etterlot henne plutselig berøvet og kald inne i bilen.

«Jeg har mer respekt for deg enn å tafse på deg i bilen min som en ung bukk. Hva sier du til å ta meg med inn?»

Hun smilte beskjedent og nikket.

«Du har de beste ideene.»

